คลอง Suez ติดขัดส่งผลกระทบขนส่งทางทะเลในระยะสั้น / กนง.ปรับเป้าส่งออกขึ้น / วันนี้คาด SET แกว่งในกรอบ 1,565-70จุด แนะ TOA
25 มีนาคม 2564

คลอง Suez ติดขัดส่งผลกระทบขนส่งทางทะเลในระยะสั้น / กนง.ปรับเป้าส่งออกขึ้น / วันนี้คาด SET แกว่งในกรอบ 1,565-70จุด แนะ TOA

เมื่อวานที่ผ่านมาเกิดเหตุเรือขนส่งสินค้า Ever given ขนาดใหญ่กว่า 2.0แสนตัน ความยาวในระดับ 300-400เมตร ที่กำลังขนส่งระหว่างประเทศจีนไปยังยุโรปเกิดเหตุขัดข้องเป็นผลให้เรือดังกล่าวขวางคลองดังกล่าว ทำให้เรือขนส่งลำอื่นไม่สามารถเดินทางผ่านคลองดังกล่าวได้ ซึ่งคลอง Suez ซึ่งเป็นหนึ่งในช่องทางขนส่งสินค้าที่คิดเป็นสัดส่วนสูงถึง 12% ของปริมาณขนส่งสินค้าโลก เป็นผลให้เรือขนส่งกว่า 185ลำติดอยู่ในบริเวณดังกล่าว ส่วนใหญ่เป็นเรือเทกอง เรือขนส่งสินค้าบริการ, เคมีภัณฑ์ และน้ำมัน ซึ่งคาดขนส่งเข้าออกระหว่างตะวันออกกลาง-ยุโรป-เอชียและสหรัฐ เบื้องต้นแหล่งข่าวจากต่างประเทศระบุว่าคาดว่าสถานการณ์ต่างๆจะบรรเทาลงในสุดสัปดาห์นี้ อย่างไรก็ตามมีความไม่แน่นอนสูง ภาพดังกล่าวเพิ่มความกังวลในประเด็นการขนส่งสินค้า รวมถึง Supply disruption มากขึ้นต่อทั้งธุรกิจเดินเรือและน้ำมัน และเมื่อคืนที่ผ่านมา Brent ปรับขึ้นกว่า 5% สะท้อนภาพดังกล่าว ซึ่งวันนี้คาดว่าอาจเห็นแรงเก็งกำไรหุ้นกลุ่มดังกล่าว อย่างไรก็ตามเราไม่แนะเก็งกำไรในประเด็นนี้ 

ส่วนปัจจัยในประเทศ ที่ประชุมกนง.เป็นไปตามที่ตลาดคาด คณะกรรมการกนง.มีมติเอกฉันท์คงอัตราดอกเบี้ยร้อยละ 0.50% ด้วยแรงหนุนจากการที่รัฐบาลช่วยผ่อนคลายกฎเกณฑ์มาตรการสินเชื่อดอกเบี้ยต่ำผนวกกับมาตรการกระตุ้นจำนวนมาก รวมถึงการฟื้นตัวของเศรษฐกิจโดยรวม เราจึงยังคงเชื่อว่า ธปท. จะยังคงอัตราดอกเบี้ยนโยบายที่ 0.5% ไปตลอดทั้งปี 

ในขณะที่เงินเฟ้ออาจเผชิญกับฐานที่ต่ำในช่วงปีที่ผ่านมา (ปรับเพิ่มจาก 1.0% เป็น 1.2% ส่วนหนึ่งเป็นผลจากราคาน้ำมัน) ในขณะที่ประเมินเศรษฐกิจปีนี้เติบโตลดลงเหลือ 3.0% และปีหน้าที่ 4.7% ปรับลงจากประมาณการครั้งก่อนเป็นผลจากการปรับลดจำนวนนักท่องเที่ยวลง (จากเดิม 5.5ล้านคน เหลือ 3.0ล้านคน) และผลกระทบจากมาตรการควบคุมการระบาดระลอกสอง และมีการประเมินว่าเศรษฐกิจไทยจะกลับมาเข้าสู่ภาวะปกติก่อนเกิด COVID-19 ในช่วง 3Q22 รวมใช้เวลาประมาณ 2ปีครึ่ง ซึ่งถือว่าช้ากว่าประเทศอื่นๆพอสมควร เป็นผลจากรายได้ของประเทศไทยพึ่งพิงนักท่องเที่ยวต่างชาติสูงมาก  

อย่างไรก็ตามหากเราดูเป็นสัดส่วนเครื่องยนต์ของเศรษฐกิจจากประมาณการของ ธปท. เราจะพบว่าการค้าทั้งภายในประเทศและการค้าโลกจะเติบโตอย่างแข็งแกร่ง โดยมีการปรับเพิ่มประมาณการการส่งออกสินค้าขึ้นเป็น +10% YoY (จาก +5.7%) และปรับเพิ่มการนำเข้าสินค้าขึ้นเช่นกัน (+15.2% YoY จาก +7.7%) ยิ่งกว่านั้น ประมาณการดุลบัญชีเดินสะพัดของ ธปท. นั้นปรับลดลงเหลือ 1.2 พันล้านดอลลาร์ฯ จาก 1.16 หมื่นล้านดอลลาร์ฯ เรามองว่าการปรับประมาณการของ ธปท. สะท้อนถึงอุปสงค์การตุนสินค้าที่แข็งแกร่ง วัฏจักรขาขึ้นของเงินทุนหมุนเวียน/สินค้าคงคลัง และส่งผลให้แรงกดดันจากเงินบาทที่แข็งค่าที่ลดลง กอปรกับเงินไหลเข้าสหรัฐ หลังผ่านมาตรการ 1.9ล้านลบ. และ เฟดปรับจีดีพีขึ้นเป็น +6.5% จากเดิม +3.2% 

มากไปกว่านั้นเครื่องยนต์การบริโภคและการลงทุนถูกปรับประมาณการขึ้นเช่นกัน หลักๆมาจากมาตรการกระตุ้นเศรษฐกิจที่เน้นไปที่การบริโภคเป็นหลัก อาทิ คนละครึ่ง เราเที่ยวด้วยกัน การจ่ายเงินเยียวยาที่ต้องใช้จ่ายกันภายในแอป “เป๋าตัง”รวมไปถึงตัวเลขการลงทุนที่ล้อไปกับการนำเข้า โดยรวมการเงินเสถียรภาพสภาพคล่องยังมีสูง สำหรับปัจจัยที่ต้องติดตามต่อในอนาคตนั่นคือการเร่งฉีดวัคซีนในประเทศ 

มุมมองตลาดหุ้น/ กลยุทธ์การลงทุน วันนี้คาด SET แกว่งในกรอบ 1,565-70จุด แนะ TOA 

หุ้นแนะนำ TOA (พื้นฐาน 41.00 บาท) ผู้บริหารคาดว่า ยอดขายปี 2564 จะเติบโตขึ้น 10% YoY หนุนจากยอดขายทั้งในและต่างประเทศ หลังวิกฤตโควิด-19 เริ่มผ่อนคลายลง, TOA ประกาศปรับราคาขายขึ้น 5-10% เพื่อรับมือกับราคาวัตถุดิบที่สูงขึ้น (TiO2 และวัตถุดิบที่สัมพันธ์กับน้ำมันโดยตรง) ภายใน 4-6 เดือนต่อจากนี้ 

รายงานตัวเลขเศรษฐกิจ วันพฤหัสฯ ติดตาม ถ้อยแถลงของประธาน ECB และตัวเลขการขอรับสวัสดิการว่างงานรายสัปดาห์ของสหรัฐฯ วันศุกร์ ติดตาม ตัวเลขผลผลิตภาคอุตสาหกรรมของไทยเดือน ก.พ. คาด +0.6% YoY ตัวเลข German Ifo Business Climate Index เดือน มี.ค. คาด +0.8% MoM เป็น 93.2 จุด ตัวเลข Core PCE Price index ของสหรัฐฯ เดือน ก.พ. คาด +0.1% MoM และ +1.5% YoY